Title: ประกาศคณะกรรมการรับรองห้องปฏิบัติการ ฉบับที่ 1 (พ.ศ. 2563) ออกตามความในพระราชบัญญัติการมาตรฐานแห่งชาติ พ.ศ. 2551 เรื่อง กำหนดอัตราค่าบริการสำหรับการตรวจสอบหรือการประเมินผลให้แก่ห้องปฏิบัติการ

ประกาศคณะกรรมการรับรองห้องปฏิบัติการ
ฉบับที่ ๑ (พ.ศ.
๒๕๖๓)
ออกตามความในพระราชบัญญัติการมาตรฐานแห่งชาติ
พ.ศ. ๒๕๕๑
เรื่อง กำหนดอัตราค่าบริการสำหรับการตรวจสอบหรือการประเมินผลให้แก่ห้องปฏิบัติการ

เพื่อให้อัตราค่าบริการเหมาะสมกับสถานการณ์การตรวจสอบหรือการประเมินผลห้องปฏิบัติการในปัจจุบัน
จึงสมควรปรับปรุงอัตราค่าบริการสำหรับการตรวจสอบหรือการประเมินผลห้องปฏิบัติการให้เหมาะสมยิ่งขึ้น

ฉะนั้น อาศัยอำนาจตามความในมาตรา ๑๓ (๓) แห่งพระราชบัญญัติการมาตรฐานแห่งชาติ พ.ศ. ๒๕๕๑ ประกอบมติคณะกรรมการรับรองห้องปฏิบัติการ
ในการประชุมครั้งที่ ๖ - ๑/๒๕๖๓ เมื่อวันที่ ๑๕ พฤษภาคม ๒๕๖๓ จึงมีประกาศ ดังต่อไปนี้

ข้อ ๑  ให้ยกเลิกประกาศคณะกรรมการรับรองห้องปฏิบัติการ
ฉบับที่ ๒ (พ.ศ. ๒๕๕๔) ออกตามความในพระราชบัญญัติการมาตรฐานแห่งชาติ พ.ศ. ๒๕๕๑
ลงวันที่ ๒๒ พฤศจิกายน พ.ศ. ๒๕๕๔ เรื่อง กำหนดอัตราค่าบริการสำหรับการตรวจสอบหรือการประเมินผลห้องปฏิบัติการ

ข้อ ๒  ให้ประกาศกำหนดอัตราค่าบริการสำหรับการตรวจสอบหรือการประเมินผลให้แก่ห้องปฏิบัติการทดสอบหรือสอบเทียบ ตามมาตรา ๒๘ เป็นค่าบริการจำนวน
๒,๐๐๐ บาท
ต่อวันต่อผู้ตรวจประเมิน  ทั้งนี้ เศษของวันหากไม่เกิน ๔ ชั่วโมง ให้เรียกเก็บได้กึ่งหนึ่งของอัตราค่าบริการ
สำหรับอัตราค่าบริการตามวรรคหนึ่งไม่รวมค่าเดินทางและค่าที่พักของคณะผู้ตรวจประเมินซึ่งผู้ประกอบการห้องปฏิบัติการเป็นผู้รับผิดชอบ

ทั้งนี้ ให้มีผลใช้บังคับตั้งแต่วันที่ประกาศในราชกิจจานุเบกษาเป็นต้นไป[๑]

ประกาศ ณ
วันที่ ๒๙ พฤษภาคม พ.ศ. ๒๕๖๓
วันชัย  พนมชัย
เลขาธิการสำนักงานมาตรฐานผลิตภัณฑ์อุตสาหกรรม
ประธานกรรมการรับรองห้องปฏิบัติการ

ธนบดี/จัดทำ
๒๒
กันยายน ๒๕๖๓

สุภาทิพย์/ตรวจ
๘
กุมภาพันธ์ ๒๕๖๔

[๑] ราชกิจจานุเบกษา
เล่ม ๑๓๗/ตอนพิเศษ ๑๖๕ ง/หน้า ๓๓/๒๐ กรกฎาคม ๒๕๖๓